For Your Eyes Only (bok)

For your eyes only er en novelle-samling på fem noveller som handler om den oppdiktede spesialagenten James Bond.

Boken ble skrevet av den britiske spenningsforfatteren Ian Fleming (1908–1963) og utgitt i 1960. Den består av novellene From a view to a kill, For your eyes only, Quantum of Solace, Risico og The Hildebrand Rarity. 

 Handlingsreferat 
James Bond skal etterforske drapet på en motorsykkel-sjåfør, og tyveriet av sjåførens topphemmelige dokumenter, som ble gjennomført av en leiemorder på motorsykkel. Sjåføren var på vei fra SHAPE, Supreme Headquarters Allied Powers Europe, lokalisert i Versailles - på vei til sin base, Station F, som ligger i Saint-Germain i Frankrike. Ettersom James Bond allerede befinner seg i Paris, sender hans overordnede, M, ham for å bistå under etterforskningen. Kort tid senere blir Havelock-ekteparet, et britisk par som bor på Jamaica, myrdet etter å ha nektet å selge eiendommen deres til Herr von Hammerstein - en tidligere Gestapo-offiser som nå er sjef for kontraetterretning for den cubanske hemmelige tjenester. De ble drept av to cubanske leiemordere etter ordre fra major Gonzales, som arbeider under von Hammerstein.

Havelock-ekteparet viser seg å være nære venner av M, som også var til stede under bryllupet deres i 1925. M gir derfor Bond ordre om å reise til Vermont, Canada, finne von Hammerstein på hans eiendom ved Echo Lake, og myrde ham som en advarsel til fremtidige kriminelle som kunne tenke seg å angripe britiske statsborgere. Når Bond ankommer åstedet, møter han Havelock-parets datter, Judy, som har til hensikt å ta hevn med pil og bue. Judy dreper von Hammerstein ved å skyte ham i ryggen med en pil, akkurat i det øyeblikket han dykker ned i en innsjø. En skuddveksling oppstår deretter mellom James Bond og Gonzales, og de to cubanske leiemorderne. Bond dreper dem alle, og reiser sin vei sammen med Judy - som ble såret under skuddvekslingen.

Bond blir sendt av M for å etterforske en narkotika-smugling med base i Italia, som sender narkotika til England. Bond kommer i kontakt med en CIA-informant, Kristatos, som igjen forteller Bond at en mann ved navn Enrico Colombo står bak narkotika-forsendelsene. Men Bond blir tatt til fange og brakt om bord på Colombos skip, med kallenavnet Colombina. Colombo informerer Bond om at Kristatos faktisk er den som har ansvaret for all narkotika-smuglingen, og at Kristatos støttes av russerne. Bond godtar å hjelpe Colombo, med å eliminere Kristatos. Bond, Colombo og hans håndlangere seiler «Colombina» til Santa Maria hvor de oppdager Kristatos håndlangere som laster en ny forsendelse med narkotika. Kristatos forsøker å stikke av, men blir snart drept av Bond.

Bond blir deretter sendt på ett nytt oppdrag på Seychellene. Gjennom Fidèle Barbey, hans innflytelsesrike kontakt i området, møter Bond snart en amerikansk millionær, Milton Krest, som forsøker å oppdage en sjelden fisk, kalt Hildebrand Rarity. Bond, Barbey, Krest og hans britiske kone, Elizabeth, setter ut med Krests båt, kalt Wavekrest, på jakt etter fisken. I løpet av reisen oppdager Bond snart at Milton verbalt og fysisk misbruker alle rundt ham, spesielt hans kone. Krest finner snart en «Hildebrand Rarity» og dreper den - sammen med mange andre fisker - ved å tømme ut gift i vannet, og «Wavekrest» reiser deretter tilbake mot land. Underveis blir Krest veldig full, og fornærmer de andre gjestene. Senere den kvelden oppdager Bond at Krest har bltt myrdet, tilsynelatende ved at noen har stappet den sjeldne fisken ned i halsen på ham. Bond mistenker at enten Barbey eller Krests krone, Elizabeth, kan ha stått bak drapet. Men Bond er usikker på hvem som er den egentlige skyldige.

 Filmatisering 
I 1981 kom den britiske actionfilmen Kun for dine øyne (For your eyes only) som bygger på novellene Risico og For your eyes only. Noen scener i filmen er direkte hentet fra novellene. Filmen Med døden i sikte (A view to a kill) hentet navnet fra novellen From a view to a kill, men handlingen i filmen og novellen er ulik bortsett fra at deler av handlingen i filmen foregår i Frankrike.

Den 22. James Bond-filmen heter Quantum of Solace, men plottet i filmen har ingenting med novellen å gjøre. Forøvrig brukte den 16. Bond-filmen, Med rett til å drepe (Licence to Kill), en av hovedpersonene i novellen The Hildebrand Rarity i sin historie, nemlig Milton Krest.

Kategori:James Bond-bøker
Kategori:Ian Fleming-romaner
Kategori:Bøker fra 1960

de:In tödlicher Mission
it:Agente 007 - Solo per i tuoi occhi